הספר נחלק לחמישה שערים: השער הראשון דן במאפיינים של החוכמה הנשית; השער השני עוסק בסיפורים על נשים שלימדו גברים מהי אהבה, מהי אמונה ומהי נאמנות לאמת הפנימית; בשער השלישי נידונים מושגי התשוקה והיופי באמצעות קריאה בסיפורים מהתלמוד, ובשער הרביעי מורחב הדיון לסוגיות העוסקות באופן ישיר בחיי המין ובקשר העמוק הנכון להם למושגי הקדושה בספרות חז"ל. השער החמישי, החותם את הספר, מנתח מנקודות מבט שונות פרשיות ממקורות האגדה וההלכה, שבהן התעמתו נשים עם גברים.
בניתוחים שמציע אדמיאל קוסמן הוא נדרש לכלים מתחומי מחקר התלמוד, הקבלה והחסידות, חקר הספרות, המיגדר, הפסיכואנליזה ותיאוריות פוסט-מודרניות, כדי לרענן בקריאות חדשות אלו את כוחם של המקורות היהודיים ולהציגם כרלוונטיים לבני דורנו.
הספר הבא בסדרה זו, "מסכת אדם", יעסוק בקשר שבין הממד ההומני לממד הדתי ויציגם בשני צדדים של מטבע אחד.
פרופ´ אדמיאל קוסמן מלמד באוניברסיטה של פוטסדם ומשמש גם מנהל אקדמי של הסמינר על שם גייגר בברלין. פרסם עד עתה מאמרים אקדמיים רבים במחקר ההלכה והאגדה ושמונה ספרי שירה.